Lögreglan ætlar að loka Suðurstrandarvegi nálægt eldstöðvunum við Geldingadali klukkan eitt og rýma svæðið fyrir klukkan fimm þegar vonskuveður skellur á. Lögreglustjóri segir dæmi um að erlendir ferðamenn brjóti reglur um sóttkví til að skoða eldgosið og hyggst taka upp eftirlit með þeim.
Hvassviðri og mikill kuldi hefur ekki komið í veg fyrir að fólk legði leið sína að eldstöðvunum í Geldingadölum í morgun. Vonskuveður er yfirvofandi og Veðurstofan hefur gefið út appelsínugula viðvörun á þessum slóðum. Úlfar Lúðvíksson, lögreglustjóri á Suðurnesjum, hefur ákveðið að bregðast við því og loka Suðurstrandarvegi klukkan eitt.
Þá er það lokun frá hrauni að vestanverðu og við Krýsuvíkurvegamót að austanverðu. Veðurútlit fyrir daginn er ekki gott, spáð leiðinlegu veðri eftir klukkan fimm. Við þurfum þennan tíma til að rýma svæðið og þess vegna er þessi ákvörðun tekin.
Úlfar telur að fimm til sex þúsund manns hafi farið að eldgosinu í gær og í nótt. Það gekk áfallalaust.
Það bar eitthvað á áfengisdrykkju og flöskur skildar eftir, sóðaskapur á svæðinu, eitthvað sem við erum ekki ánægð með.
Úlfar segir lögreglu þekkja dæmi þess að erlendir ferðamenn hafi ekki farið í sóttkví áður en þeir fóru að eldstöðvunum.
Ég hef tekið þá ákvörðun að taka upp virkt eftirlit með ferðum erlendra ferðamanna á Suðurstrandarvegi, frá Grindavík. Það eru ekki gerðar athugasemdir við þá sem geta sýnt fram á að vera með mótefni eða bólusetningarvottorð við COVID-19. Öll vafamál verða skoðuð af lögreglu og erlendir ferðamenn þurfa að gera grein fyrir ferðum sínum,
Bílar í nágrenni eldstöðvanna verða stöðvaðir og gengið úr skugga um að fólk sé ekki að brjóta gegn sóttvarnareglum.
Lögreglan á Suðurnesjum ætlar að taka upp eftirlit með erlendum ferðamönnum nærri eldstöðvunum við Geldingadali þar sem dæmi eru um að ferðamenn hafi brotið reglur um sóttkví til að skoða gosið. Svæðið við Geldingadali verður rýmt í dag vegna óveðurs.